430/2023

Útdráttur

Staðfestur var úrskurður héraðsdóms um að X skyldi sæta gæsluvarðhaldi á grundvelli g-liðar 1. mgr. 115. gr., sbr. 4. mgr. 105. gr. laga nr. 80/2016 um útlendinga.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 3. júní 2023, sem barst réttinum ásamt kærumálsgögnum 5. sama mánaðar. Kærður er úrskurður Héraðsdóms Reykjavíkur 2. júní 2023 í málinu nr. R- [...]/2023 þar sem varnaraðila var gert að sæta gæsluvarðhaldi allt til föstudagsins 16. júní klukkan 16. Kæruheimild er í l-lið 1. mgr.192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi en til vara að gæsluvarðhaldi verði markaður skemmri tími. Þá krefst hann þóknunar til handa skipuðum verjanda sínum vegna meðferðar málsins fyrir Landsrétti.

Niðurstaða

4

Varnaraðili, sem er ríkisborgari [...], var með ákvörðun Útlendingastofnunar [...] desember 2020 vísað brott af landinu með endurkomubanni til [...] desember 2022. Fyrir liggur að varnaraðili kom inn á Schengen- svæðið [...] maí 2022 og braut þar með gegn framangreindu endurkomubanni, sbr. 1. mgr. 49. gr. laga nr. 80/2016 um útlendinga. Varnaraðili hefur upplýst að hann hafi komið til Íslands í janúar síðastliðinn án þess að vera með vegabréfsáritun eða dvalarleyfi hér á landi og án þess að gefa sig fram á landamærastöð eða við lögregluyfirvöld svo sem honum var skylt samkvæmt 18. gr. laga nr. 80/2016.

5

Varnaraðili telur að ekki sé fullnægt skilyrðum 1. og 3. mgr. 95. gr. laga nr. 88/2008 til þess að varnaraðili sæti gæsluvarðhaldi. Hvorki sé fyrir hendi rökstuddur grunur um að hann hafi gerst sekur um brot sem varði fangelsisrefsingu né muni refsing fyrir brot það sem hann er sakaður um ekki verða þyngri en skilorðsbundin fangelsisrefsing. Samkvæmt 3. mgr. 95. gr. laga nr. 88/2008 sé óheimilt að úrskurða mann í gæsluvarðhald við þær aðstæður.

6

Svo sem rakið er í hinum kærða úrskurði byggir gæsluvarðhaldskrafa sóknaraðila á því að hún sé nauðsynleg til þess unnt sé að vísa varnaraðila úr landi. Fyrir liggur að varnaraðili hefur ekki fengið heimild til dvalar hér á landi auk þess sem hann leyndi dvöl sinni hér fyrir yfirvöldum. Þá braut hann gegn endurkomubanni Útlendingastofnunar [...]desember 2020. Eins og hér háttar til standa ákvæði 1. og 3. mgr. 95. gr. laga nr. 88/2008 því ekki í vegi að gæsluvarðhaldi verði beitt í framangreindum tilgangi.

7

Samkvæmt því sem að framan er rakið eru uppfyllt skilyrði g-liðar. 1. mgr. 115. gr., sbr. 4. mgr. 105. gr. laga nr. 80/2016 fyrir því að varnaraðili sæti gæsluvarðhaldi.

Jafnframt verður eins og hér stendur á hvorki talið að vægari úrræði en gæsluvarðhald komi að gagni né að um ósanngjarna ráðstöfun sé að ræða gagnvart varnaraðila, sbr. 4. mgr. 115. gr. sömu laga. Að þessu gættu verður hinn kærði úrskurður staðfestur.

8

Samkvæmt 1. mgr. 38. gr. laga nr. 88/2008, sbr. 1. mgr. 13. gr. laga nr. 80/2016, greiðist úr ríkissjóði þóknun skipaðs verjanda fyrir Landsrétti, sem ákveðin verður að meðtöldum virðisaukaskatti eins og í úrskurðarorði greinir.

Úrskurðarorð :

Hinn kærði úrskurður er staðfestur.

Þóknun skipaðs verjanda varnaraðila fyrir Landsrétti, E-kk-ef H-kk-ef lögmanns, 150.660 krónur, greiðist úr ríkissjóði.